**ELŐTERJESZTÉS**

# Szombathely Megyei Jogú Város Városstratégiai, Idegenforgalmi és Sport Bizottságának 2024. december 17-i ülésére

# Szombathely Megyei Jogú Város Szellemi Örökség, Nemzetiségi és Térségi Kapcsolatok Szakmai Bizottságának 2024. december 18-i ülésére

**Beszámoló Szombathely Megyei Jogú Város Önkormányzata 2024. évi**

**testvérvárosi kapcsolatainak működéséről, eredményességéről**

Szombathely Megyei Jogú Város Önkormányzata tizenöt európai és két ázsiai várossal tart fenn testvérvárosi kapcsolatokat. Az első kategóriába tartozik a lengyel Elbląg (2022. május 6. óta), az olasz Ferrara (2001. november óta), a mai Románia területén fekvő Vajdahunyad/Hunedoara (1990. február 23. óta), a német Kaufbeuren (1992. július óta), a dán Kolding (1991. április 19. óta), a georgiai Kutaisi (2015. február 2. óta), a finn Lappeenranta (1983. július óta), az olasz Lecco (1995. november 11. óta), a szlovén Maribor (1985. március 29. óta), az észt Nõmme (1997. március 15. óta), az ausztriai Felsőőr/Oberwart (1991. január 10. óta), a portugáliai Santiago do Cacém (2019. május 31. óta), a horvátországi Sziszek/Sisak (2015. július 3. óta), a szlovákiai Nagyszombat/Trnava (1993. január 13. óta), illetve az ukrajnai Ungvár/Uzsgorod városa (1991. augusztus 19. óta). Ázsiában az izraeli Ramat-Gan (1992. november 1. óta), a kínai Yantai (2007. október 8. óta) a testvérvárosunk.

A testvérvárosi kapcsolatokon túlmenően partnerségi megállapodás született a franciaországi Tours városával (2003. április 24.), a bolgár Razgrad várossal (2009. november 7.), illetve baráti szálak fűznek minket a mai Románia területén fekvő Zilah/Zalãu városhoz. A Bloomsday rendezvényünknek köszönhetjük a két éve kialakult baráti kapcsolatunkat a horvátországi Pula városával és Dublinhoz is egyre több szál fűz minket.

Városunk széles körű nemzetközi kapcsolatokkal rendelkezik, a fenti városokon túl aktívan tartjuk a kapcsolatot a nagykövetségekkel, konzulátusokkal, illetve Szombathely több nemzetközi szervezetnek is tagja. Bár a 2024. évben zajló önkormányzati választás nagymértékben behatárolta a testvérvárosi kapcsolatok ápolását, mégis számos látogatás, kulturális csere valósulhatott meg. A testvérvárosi kapcsolatokon túlmenően számos nagyköveti látogatás és nemzetközi esemény is gazdagította városunk nemzetközi életét.

1. **Testvérvárosi pályázatok**

***2023 szeptemberében*** Lecco testvérvárosunkkal Szombathely városa projektpartnerként pályázatot adott be a Polgárok, egyenlőség, jogok és értékek program (CERV) – Testvérvárosi kapcsolatokprogramjához kapcsolódóan, **„Testreszabott energia: Energiapolitikák egy változó világban”** címmel. A pályázat az energiapolitikák és a klímaváltozás kérdésével foglalkozik, és a gimnáziumok tanulóinak figyelmét próbálja a fenti témákból eredő kihívások felé irányítani, online egyeztetések, vetélkedő, illetve személyes találkozó segítségével. Az idei évben a pályázatnak köszönhetően Leccóval három projektesemény is megvalósult.

1. **Savaria Történelmi Karnevál**

Szombathely idén is a Savaria Történelmi Karneválra időzítette fő testvérvárosi találkozóját. Öt testvérvárosunk, név szerint **Kaufbeuren, Kutaisi, Lecco, Oberwart és Santiago do Cacém** küldöttsége, a baráti **Pula** képviselői, valamint az Ír Nagykövetség küldöttei látogattak el városunkba ***2024. augusztus 21. és 26. között****.* A delegációk megtekintették a város nevezetességeit, illetve részt vettek a Karnevál fő eseményein. Ezeken túl Kutaisi képviselői Szuhai Viktor tanácsnok úr és a Grúz-Magyar Baráti Társaság Egyesület képviselői társaságában egyeztetést folytattak a jövőbeli együttműködési lehetőségekről, ellátogattak az egyetemre, ahol Székely Klára asszonnyal, az ELTE-SEK Társadalomtudományi Karának adjunktusával, illetve Kovács László úrral, tanszékvezető egyetemi docenssel tárgyaltak az egyetemek közti lehetséges együttműködésről, továbbá ellátogattak a Szombathelyi Vadvirág Óvodába, ahol Németh Krisztina igazgató asszony kalauzolta a delegációt. Felsőőrről idén is ötven fős csoport érkezett a rendezvényre. A kaufbeureni Artistica Anam Cara egyesület tűzzsonglőrei ismét látványos produkcióval léptek fel a Tüzes Játékokon, illetve a karneváli helyszíneken.

1. **Egyéb testvérvárosi kapcsolatok**
2. **Kapcsolat Kaufbeurennel:**

* **2024. július 12-15.** Stefan Bosse főpolgármester úr meghívására Dr. Horváth Attila alpolgármester úr, Kelemen Krisztián és Ágh Ernő képviselő urak Kaufbeuren testvérvárosunkban részt vettek a Tänzelfest rendezvényen. Testvérvárosi Egyesületünk szintén standdal képviselte a városunkat, ahol az Ungaresca Táncegyüttes, valamint a Német Önkormányzat táncosai adtak több ízben műsort.

1. **Kapcsolat Kutaisivel:**

* **2024 szeptemberében** Kutaisi testvérvárosunk ismét meghirdette az Ilo fotófesztivált. A pályázatot több felületen is közzétettük, Szombathelyről egy pályázó anyagát tudtuk elküldeni a szervezőknek, aki továbbjutott a versenyben és személyesen részt vett októberben Kutaisiben, az eredményhirdetésen.
* ***2024 novemberében*** Kutaisi Önkormányzata azzal keresett meg minket, hogy december hónapban 3-5 napos tanulmányútra érkeznének tapasztalatcsere céljából. Szeretnének szaktudásra szert tenni olyan kulcsfontosságú területeken, mint a vállalkozások támogatása, az energiahatékonyság, valamint a szociális szolgáltatások. A látogatás részleteinek egyeztetése folyamatban van.

1. **Kapcsolat Leccóval:**
   * ***2024 augusztusától*** Bokányi Adrienn és Németh Ákos tanácsnokok, valamint a projektben

dolgozó munkatársak online egyeztetéseket folytattak olasz testvérvárosunkkal a két város

közti közös pályázat kapcsán.

* ***2024. szeptember 25-én,*** online formában zajlott a Lecco testvérvárosunkkal futó C-Energy projekt 1. projektrendezvénye. A plenáris blokkban leccói és szombathelyi előadók, városunk részéről Bokányi Adrienn és Németh Ákos tanácsnokok adtak elő a város energia-vonatkozású kezdeményezéseiről, majd a második részben a két város két-két középiskolájának összesen kb. 60 diákja virtuális csoportmunkában dolgozott fel öt témát – a gyors divatot, az üvegházhatást, környezetbarát közlekedést, környezetvédelmet és az újrahasznosítást, újrafelhasználást. A találkozót Mauro Gattinoni polgármester úr nyitotta meg, a zárszót jómagam tartottam.
* **2024. október 6. és 9. között** Dr. László Győző és Horváth Soma alpolgármester urakkal, a város tanácsnokaival, a város cégeinek szakembereivel, valamint a Bolyai Gimnázium és a Nagy Lajos Gimnázium igazgatójával és néhány tanárával Lecco testvérvárosunkba látogattam, ahol a C-Energy projekt 2. projekteseményére került sor. A projekttalálkozón Mauro Gattinoni polgármester úrral köszöntöttük a résztvevőket, majd előadásokat hallgattunk meg a projekthez kapcsolódóan. A személyes találkozó alkalmával egyeztetett a két város diákjainak versenyét elbíráló bizottsága, amit követően hivatalosan is elindították a versenyt. A küldöttség rövid városnézésen vett részt és ellátogatott a közeli hulladék-újrahasznosító üzemébe.
* **2024. november 7. és 10. között** Lecco testvérvárosunk 42 fős, diákokból, tanárokból, az Önkormányzat képviselőjéből, valamint a Testvérvárosi Egyesület tagjaiból álló küldöttsége érkezett városunkba, a két város közti C-ENERGY projekt kapcsán. A diákok a kétnapos szombathelyi tartózkodásuk alatt lehetőséget kaptak a Bolyai, illetve a Nagy Lajos Gimnáziumnak a projektben részt vevő tanulóival a projektfeladataik kidolgozására, valamint szakmai látogatásokon vettek részt a FALCO Zrt.-ben, a Vasivíz Zrt.-nél és a Pannon Gazdasági Hálózat Egyesületnél. A város küldötteit november 8-án személyesen köszöntöttem, illetve Horváth Soma alpolgármester úrral és Bokányi Adrienn tanácsnok asszonnyal egyeztetést folytattak a jövőbeli projektcélokról. Lecco képviselői jelen voltak a Szent Márton-napi Vesperáson, illetve a lampionos felvonuláson, továbbá megtekintették a belváros nevezetességeit.

1. **Kapcsolat Santiago do Cacém-jel:**

* **2024. július 11-14. között** Dr. László Győző alpolgármester úr, Bokányi Adrienn és Németh Ákos tanácsnok Santiago do Cacém testvérvárosunkban részt vett a „Festival das Cores” rendezvényein. Az eseményen találkoztak őex. Dr. Fábián Emília asszonnyal, Magyarország lisszaboni nagykövetével és Miguel de Pape úrral, a Portugál-Magyar Együttműködési Egyesület elnökével is.

1. **Kapcsolat Oberwarttal:**

* **2024. június 27.** Bokányi Adrienn tanácsnok asszony és Barta Balázs, a Pannon Gazdasági Hálózat Egyesület elnöke társaságában fogadtam Georg Rosner urat, Oberwart polgármesterét, valamint Katrin Bauer képviselő asszonyt és Helmut Gaal képviselő urat, akik a tavaly kezdeményezett, két ország közti egészségügyi oktatással kapcsolatos együttműködés témájában érkeztek Szombathelyre. Megállapodtunk, hogy elképzeléseinkkel felkeressük Burgenland tartományfőnökét.
* **2024. szeptember 18-án** Dr. László Győző alpolgármester úr Oberwarton részt vett az Európa Fesztivál elnevezésű pódiumbeszélgetésen, melyre Karoline Edtstadler, Ausztria európai és alkotmányos ügyekért felelős minisztere és Johannes Pressl, az osztrák Önkormányzatok Szövetsége elnökének szervezése keretében került sor. Alpolgármester úr az Ausztriával zajló jelenlegi és jövőbeli határ menti együttműködések, valamint az oberwarti testvérvárosi kapcsolat témájában szólalt fel.
* **2024. szeptember 20-án** Bokányi Adrienn tanácsnok asszony, Barta Balázs, a Pannon Gazdasági Hálózat elnöke és Balogh Károly Zsolt, tiszteletbeli konzul, a Duna menti Kereskedelmi Kamarák Szövetsége igazgatója társaságában Oberwartban egyeztettem Hans Peter Doskozil tartományfőnök úrral, Jürgen Schabhüttl irodavezető úrral, Georg Rosner polgármester úrral, Michael Leitgeb alpolgármester úrral és Ing. Roland Poiger MBA jegyző úrral egy közös egészségügyi képzés és képzőközpont létrehozásáról. Megállapodtunk abban, hogy közös, operatív munkacsoport felállításával folytatjuk a munkát.

1. **Kapcsolat Mariborral:**

* **2024. szeptember 5. és 7.** között Kelemen Krisztián képviselő úr Mariborban tartózkodott a „Ballet under the Stars” rendezvényen.

1. **Kapcsolat Vajdahunyaddal:**

Önkormányzatunk idén pályázatot nyújtott be a Bethlen Gábor Alapkezelő Zrt. a „2024. évi Testvértelepülési programok és együttműködések támogatása” című felhívására. A projekt célja a két testvérváros, Szombathely és Vajdahunyad közötti magyar-magyar kapcsolat erősítése; találkozás Vajdahunyad testvérváros magyar vezetőivel, a magyar közösséggel baráti találkozón való részvétel, magyar emlékhelyek látogatása. A projekt célcsoportja elsősorban a civil lakosság. Mindkét testvérváros részéről körülbelül 15 fő vesz részt a programokon. A baráti találkozás révén olyan értékalapú csomópontok jönnek létre a két város között, amelyek az emberi kapcsolatok érzelmi és szellemi kohézióját hozzák létre. A projekt megvalósítása 2025. április 15-ig esedékes.

Vajdahunyad testvérvárosunk polgármestere meghívást küldött a 2024. július 26-28-ig tartó *Vajdahunyad Napok* rendezvényre, amit időpontütközés miatt nem tudtunk elfogadni.

1. **Kapcsolat Lappeenrantával:**

Finn testvérvárosunk projektszakembereinek tavalyi látogatása óta nem történt együttműködés a két város közt.

1. **Kapcsolat Koldinggal:**

Dán testvérvárosunkkal több éve nincs programok formájában megnyilvánuló kapcsolat.

1. **Kapcsolat Ramat-Gannal:**

Izraeli testvérvárosunkban tavaly járt küldöttségünk, a háborús helyzet okán nem került az idén találkozóra sor.

1. **Kapcsolat Ungvárral:**

Izraeli testvérvárosunkhoz hasonló okból kifolyólag Ungvárral sem történt együttműködés 2024-ben.

1. **Kapcsolat Nagyszombattal:**

Szlovákiai testvérvárosunk polgármestere évek óta nem reagál megkereséseinkre, nincs kapcsolat.

1. **Kapcsolat Nõmmével:**

Észt testvérvárosunk szintén nem válaszol megkereséseinkre egy ideje. Tervezzük viszont, hogy 2025-ben, amennyiben Szombathely sportolói részt vesznek a Nemzetközi Diákjátékokon, Tallinnban, hivatalosan megkeressük Nõmme képviselőit a kapcsolatok újrafelvétele céljából.

1. **Kapcsolat Ferrarával:**

Másik olasz testvérvárosunkkal évek óta nincs együttműködésünk.

1. **Kapcsolat Sziszekkel:**

Horvát testvérvárosunk idén nem tudta elfogadni a Karneválra szóló meghívásunkat, viszont az Önkormányzat tavaly óta aktív résztvevője a JUSTNature projektnek, melyben Szombathely vezető partneri szerepet tölt be. A JUSTNature projekt kutatás-fejlesztési céllal támogat természet-alapú megoldásokkal történő zöldterület-fejlesztést hét európai városban. Valamennyi város feladata, hogy egy projekten kívüli város részére továbbadja a projektben szerzett tudást, új módszereket, együttműködési, zöldterület-fejlesztési és közösség-bevonási tapasztalatokat.

1. **Kapcsolat Elbląggal:**

Lengyel testvérvárosunkkal kulturális pályázati együttműködést céloztunk meg idén, azonban a két város eltérő területeken kívánt pályázatot benyújtani, így az idén közös tevékenységre nem került sor.

1. **Kapcsolat Yantai-jal:**

Kínai testvérvárosunkkal együttműködésre idén nem került sor.

Baráti városaink közül Razgrad meghívást küldött a 2024. július 21-23. közt megrendezett „Joghurtvásár és népi hagyományok és művészetek fesztiválja” eseményre, amin sajnálatos módon egyéb elfoglaltságainkból kifolyólag nem tudtunk részt venni.

1. **A jövőre vonatkozó elképzelések:**

December elején megkeresést küldtem testvér- és baráti városaink, illetve az érintett nagykövetségek részére, melyben egyrészt tájékoztattam őket az októberben megalakult új közgyűlésről, másrészt arról a szándékomról, hogy együttműködésünket gazdaság- és városfejlesztési tartalommal töltsük meg. Főként fenntartható és digitalizációs fejlesztések – pl. digitális iker, okosmegoldások, szenzorok, természetalapú megoldások, fenntartható mobilitás (elektromos és hidrogén), zöld energetika, AI-megoldások a szociális ellátásban –, illetve egészségipari fejlesztések iránt érdeklődünk a kulturális együttműködések mellett. Jeleztem feléjük továbbá, hogy jövő évben tervezünk egy gazdaságfejlesztési fókuszú testvérvárosi konferencia és nemzetközi expó megszervezését, melyre szeretettel várjuk önkormányzatuk, nagykövetségük, iparkamarájuk, az üzleti élet képviselőit.

A jövő évtől magyar és testvérvárosi üzletemberek számára szándékozunk továbbá üzletember-találkozókat is szervezni, a kétoldalú kereskedelmi kapcsolatok fellendítése érdekében.

Kérem a Tisztelt Bizottságot, hogy a Szombathely Megyei Jogú Város Önkormányzata 2024. évi testvérvárosi kapcsolatainak működéséről, eredményességéről szóló beszámolót elfogadni szíveskedjék.

Szombathely, 2024. december „ „.

**/: Dr. Nemény András :/**

**HATÁROZATI JAVASLAT**

**……………./2024. (XII. 17.) VISB. sz. határozat**

A Városstratégiai, Idegenforgalmi és Sport Bizottság a Szombathely Megyei Jogú Város Önkormányzata 2024. évi testvérvárosi kapcsolatainak működéséről, eredményességéről szóló beszámolót a Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet 54. § (3) bekezdés 7. pontja alapján jóváhagyja.

**Felelős:** Dr. Nemény András, polgármester

**Határidő:** azonnal

**HATÁROZATI JAVASLAT**

**……………./2024. (XII. 18.) SZÖNT. sz. határozat**

A Szellemi Örökség, Nemzetiségi és Térségi Kapcsolatok Szakmai Bizottság a Szombathely Megyei Jogú Város Önkormányzata 2024. évi testvérvárosi kapcsolatainak működéséről, eredményességéről szóló beszámolót megtárgyalta, és a Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet 68. § 6. pontja alapján egyetért a beszámoló tartalmával.

**Felelős:** Dr. Nemény András, polgármester

**Határidő:** azonnal